La coral Cantori Materani actuarà a l'església de la Sang de Llíria
28 de maig de 2025

El cor italià Cantori Materani realitza esta setmana una gira per terres valencianes, on s'unirà a dos prestigioses i històriques agrupacions corals valencianes, el Cor Universitari Sant Yago de València, dirigit per Pau de Luis Alba, i la Coral Polifònica de la Banda Primitiva de Llíria, dirigida per Empar Llàcer Sanchis.

Així, tornen la visita dels dos cors que van ser presents a Matera amb motiu de la 26é i 28a Trobada Polifònica Internacional Eustachio Barbaro, organitzada per la formació vocal italiana a l'octubre de 2023 i març de 2025, respectivament.

Els Cantori Materani, dirigits per Alessandra Barbaro, seran els protagonistes de dos extraordinaris concerts. El 31 de maig a les 19.30 hores, actuaran a l'església de la Sang de Llíria, que ostenta el títol de Ciutat Creativa de la Música per la UNESCO, i l'1 de juny faran el propi a València, a l'església de Sant Joan de la Creu.

Segons ha explicat el regidor de Ciutat Creativa UNESCO de Llíria, Paco García, “la trobada musical forma part d'un ambiciós projecte, que veu la música com un llenguatge universal, capaç d'unir dos països amb una gran tradició cantaire i musical, Itàlia i Espanya”.

Els intercanvis musicals, realitzats en col·laboració amb l'associació Turismo y Arte (TURIART) de València, tenen com a objectiu participar conjuntament d'experiències culturals i el creixement artístic de dos territoris que sempre han compartit estima, afinitat cultural i respecte mutu. La Corporació municipal de Llíria, ja convidada a Matera junt amb la Coral de la Primitiva, farà els honors este cap de setmana rebent els membres de Cantori Materani a l'ajuntament, en una salutació institucional de benvinguda en el qual es mostraran els llaços d'amistat que unixen a estes dos ciutats patrimoni de la UNESCO.

García ha assenyalat que amb esta trobada “es pretenen establir les bases d'un projecte cultural més ampli per a enfortir i crear les condicions adequades que permeten coordinar futures col·laboracions artístiques, especialment en l'àmbit musical, entre les dos ciutats”.